MT Il-Ġurnal Uffiċjali ta’ l-Unjoni Ewropea C 10/106

Opinjoni tal-Kumitat Ekonomiku u Soċjali Ewropew dwar “Politiki ekonomiċi li jikkontribwixxu għall-istrateġija industrijali Ewropea”

(2008/C 10/24)

Nhar is-17 ta' Jannar 2007, il-Kumitat Ekonomiku u Soċjali Ewropew iddeċieda, b'konformità ma' l-Artikolu 29(2) tar-Regoli ta' Proċedura tiegħu, li jħejji Opinjoni proprja dwar Politiki ekonomiċi li jikkontribwixxu għall-istrateġija industrijali Ewropea.

Is-Sezzjoni Speċjalizzata għall-Unjoni Ekonomika u Monetarja u l-Koeżjoni Ekonomika u Soċjali, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar l-4 ta' Settembru 2007. Ir-rapporteur kienet is-Sinjura Florio.

Matul l-438 sessjoni plenarja tiegħu li nżammet fis-26 ta' Settembru 2007, il-Kumitat Ekonomiku u Soċjali Ewropew adotta din l-opinjoni b'129 vot favur, 2 voti kontra u 5 astensjonijiet.

1. Konklużjonijiet u rakkomandazzjonijiet

1.1 L-għanijiet tat-tkabbir, l-innovazzjoni u l-impjieg, li reġgħu ngħataw l-attenzjoni fl-Aġenda ta' Lisbona tar-Rebbiegħa 2000, għandhom ikunu akkompanjati minn rivalutazzjoni u evalwazzjoni mill-ġdid tar-rwol tal-politiki industrijali fl-Ewropa. Filwaqt li jinżamm il-Patt ta' Stabilità u Tkabbir u sseħħ il-konsolidazzjoni tas-suq uniku, jenħtieġ li jinstabu mezzi ta' koordinazzjoni ta' azzjoni li jagħmluha possibbli għall-industrija Ewropea li taqdi rwol ċentrali fl-isforzi li jindirizzaw l-isfidi tal-globalizzazzjoni. Setturi prijoritarji ta' interess Komunitarju jew sovranazzjonali għandhom jiġu identifikati fost l-objettivi strateġiċi u msaħħa permezz ta' l-użu ta' strumenti ekonomiċi adattati. Ir-responsabilità għall-istrateġiji industrijali fil-perijodu medju u fit-tul jaqgħu fl-isfera Ewropea, filwaqt li l-prattikalitajiet ta' l-implimentazzjoni għandhom ikunu f'idejn l-Istati Membri. Il-munita unika u s-suq intern huma strumenti formidabbli iżda mhux għanijiet fihom infushom; l-għanijiet jibqgħu dawk stabbiliti mit-Trattat: progress ekonomiku u soċjali u livell ta' impjieg għoli. Fid-dawl ta' dak kollu hawn fuq, il-KESE jemmen li f'termini ta' politiki ekonomiċi li jikkontribwixxu għall-istrateġija industrijali Ewropea, l-enfasi għandha tkun fuq l-oqsma li ġejjin:

1.2 Il-BEPG (Linji Gwida Ġenerali dwar il-Politika Ekonomika ) u l-Istrateġija ta' Lisbona. Il-BEPG, minkejja li huma gwida ta' politika ekonomika u għodda għall-koordinazzjoni, għandhom jintrabtu b'mod iktar qrib ma' l-inizjattivi ta' l-Aġenda ta' Lisbona u jipprovdu investiment fl-innovazzjoni u teknoloġiji ġodda fis-settur ta' l-industrija, li jqisu l-qagħda ekonomika ta' l-Istati Membri individwali.

1.3 Ir-rwol u l-politiki tal-Bank Ċentrali Ewropew. L-objettiv prinċipali ta' l-għażliet adottati mill-BĊE huwa l-kontroll ta' l-inflazzjoni u l-istabilità tal-prezzijiet. It-twettiq ta' dan l-objettiv jista' jnaqqas l-investimenti. Filwaqt li jqis l-objettivi prijoritarji, il-BĊE jista', fejn huwa possibbli, jadotta politika monetarja iktar flessibbli sabiex jitħeġġeġ l-investiment.

1.4 Ir-Rwol tal-BEI. Il-Bank Ewropew għall-Investiment għandu jagħmel kontribuzzjoni sinifikanti għall-koeżjoni ekonomika u soċjali u jsaħħaħ l-iżvilupp industrijali permezz ta' inċentivi għar-riċerka u l-iżvilupp. Il-Kummissjoni għandha tgħammar lilha nfisha b'għodod ġodda tal-politika makroekonomika sabiex tħeġġeġ l-iżvilupp u t-tkabbir industrijali.

1.5 Il-bżonn għal politiki fiskali aħjar. Fil-qasam tal-politika fiskali, hemm il-bżonn li titnaqqas il-burokrazija, partikularment għall-SMEs. Barraminhekk, l-inċentivi fiskali għandhom jintużaw sabiex iħeġġu l-kumpaniji jinvestu fir-riċerka u l-iżvilupp.

1.6 Ir-riskji ta' finanzjalizzazzjoni (1) mhux regolata tal-kumpaniji. L-enfasi eċċessiva minn kumpaniji fuq attivitajiet finanzjarji u l-inċidenza dejjem tiżdied ta' l-investiment purament spekulattiv fl-industrija qiegħda thedded il-fibra industrijali, ta' sikwit tolqot il-produzzjoni, l-impjieg u l-koeżjoni soċjali: hemm bżonn li jiġu adottati miżuri li jirregolaw b'mod effettiv il-parteċipazzjoni tad-dinja finanzjarja fil-ħajja tal-kumpanija.

1.7 It-tnedija mill-ġdid tal-mudell industrijali Ewropew. Mod wieħed li bih jista' jiġi indirizzat it-tnaqqis fil-manifattura u r-rilokazzjoni tal-kumpaniji huwa t-tnedija mill-ġdid tal-mudell industrijali Ewropew, ikkaratterizzat minn distretti u setturi b'attività ekonomika ta' suċċess. Fi kwalunkwe każ, il-fibra industrijali teħtieġ infrastruttura fiżika kif ukoll immaterjali. Huwa fl-interess ta' l-UE kollha kemm hi li tiffinanzja dawn il-proġetti. Barraminhekk, billi dawn is-servizzi, partikularment dawk iddestinati għas-sustenn tal-produzzjoni, jaqdu rwol ċentrali fl-ekonomija Ewropea, dawn irid ikollhom interazzjoni mad-dinja kummerċjali; fil-fatt huma d-demm essenzjali tagħha. Bil-maqlub, dawn malajr ifallu jekk is-settur ta' l-industrija jitlef id-dinamiżmu tiegħu.

1.8 Ir-riċerka, l-iżvilupp u l-proprjetà intellettwali. Huwa ċar li hemm bżonn ta' titjib fir-riżultati u l-investiment fir-riċerka u l-iżvilupp, peress li bħalissa jinstabu 'l bogħod mill-miri ta' l-Aġenda ta' Lisbona. Għal darb' oħra, l-UE trid issaħħaħ l-impenn finanzjarju tagħha. L-investiment fir-riċerka, taħt strateġija industrijali ġdida, għandu jqis il-miri ġodda ta' l-UE fir-rigward ta' l-emissjonijiet tas-CO2. Il-protezzjoni tad-drittijiet tal-proprjetà intellettwali hija importanti wkoll għall-kompetittività u għall-kapaċità innovattiva ta' l-industrija Ewropea u għandha tiġi assigurata mill-istrumenti adattati ta' l-UE.

1.9 L-edukazzjoni u l-industrija. Wieħed qatt ma jista' jenfasizza biżżejjed kemm huma importanti l-interdipendenza u r-rabtiet reċiproċi bejn l-intrapriżi u l-edukazzjoni. L-iskejjel, l-universitajiet u l-istituzzjonijiet ta' l-edukazzjoni superjuri għandhom ikunu konxji tal-bżonn li l-istudenti jirċievu t-tip ta' taħriġ li jkun rilevanti għall-intrapriżi. Min-naħa tagħhom, l-intrapriżi għandhom jikkomunikaw il-bżonnijiet tagħhom lil dawn l-istituzzjonijiet. L-istabbiliment ta' Business Parks fil-kampus universitarji huwa eżempju kif jistgħu jittejbu dawn ir-rabtiet. Eżempju ieħor huwa li jissaħħaħ ir-rwol taċ-ċentri ta' eċċellenza Ewropej u f'aspetti oħrajn ir-rwol ta' l-Istitut Ewropew għat-Teknoloġija.

1.10 Id-djalogu soċjali — L-identifikazzjoni ta' sinerġiji u l-parteċipazzjoni tal-partijiet interessati fit-twettiq tal-bidla strutturali jistgħu jgħinu sabiex il-bidla industrijali tkun soċjalment aċċettabbli, dejjem jekk l-imsieħba soċjali jkunu involuti sistematikament fl-antiċipazzjoni u l-ġestjoni tal-bidla, u jekk jinżamm l-objettiv doppju tat-titjib tal-kompetittività tan-negozji u t-tnaqqis ta' l-impatt soċjali negattiv. Fir-relazzjonijiet transkonfinali l-bidliet industrijali jistgħu jiġu ffaċilitati billi jitwaqqaf qafas transnazzjonali fakultattiv għan-negozjar kollettiv hekk kif imħabbar fl-aġenda soċjali 2005-2010. Il-Kunsilli Ewropej tax-Xogħlijiet jistgħu jikkontribwixxu wkoll: għandhom jittieħdu l-passi adegwati sabiex jissaħħu l-kompetenzi ta' dawk involuti fil-ħidma tagħhom sabiex dawn il-Kunsilli jkunu jistgħu jaqdu r-rwol tagħhom bħala attur ewlieni fil-proċess ta' konsultazzjoni u djalogu (2).

2. Sfond

2.1 Il-bażi legali għall-implimentazzjoni ta' politika industrijali tal-Komunità tinstab fl-Artikolu 157 tat-Trattat li jistabilixxi l-Komunità Ewropea (3) u hija mtennija f'numru ta' dokumenti importanti. Il-Komunikazzjoni tal-Kummissjoni Ewropea dwar Politika Industrijali f'Ambjent Miftuħ u Kompetittiv: Linji Gwida għal Aproċċ Komunitarju (4), ippubblikata ftit tas-snin ilu, immarkat punt importanti fl-istorja tal-politika industrijali Ewropea. Din ġiet segwita minn dokumenti oħrajn (5): il-Komunikazzjoni tal-Kummissjoni dwar Politika Industrijali f'Ewropa wara t-Tkabbir (6), li semmiet l-opportunitajiet u l-konsegwenzi tat-tkabbir ippjanat ta' l-Unjoni Ewropea. Dokumenti importanti sussegwenti jinkludu l-Komunikazzjonijiet tal-Kummissjoni dwar Kwistjonijiet Prinċipali fil-Kompetittività ta' l-Ewropa (7) u Nrawmu l-bidla strutturali: politika industrijali għal Ewropa imkabbra (8). Iktar reċentement, il-Kummissjoni ħarġet Komunikazzjoni bl-isem ta': L-Implimentazzjoni tal-Programm Komunitarju ta' Liżbona: Qafas ta' Politika għat-Tisħiħ ta' l-industrija tal-manifattura ta' l-UE — lejn strateġija iktar integrata għall-politika industrijali (9), li ġiet segwita mir-Reviżjoni tal-politika industrijali ta' nofs it-terminu (10).

2.2 L-introduzzjoni ta' l-euro bħala l-munita unika wasslet għall-ftehim dwar il-Patt ta' Stabilità u Tkabbir bejn il-pajjiżi parteċipanti, li ħalaq ħtieġa mill-ġdid għal koordinazzjoni aħjar ta' politiki ekonomiċi nazzjonali, partikularment politiki baġitarji. It-tkabbir reċenti li ġabar il-pajjiżi ta' l-Ewropa ċentrali u tal-lvant, mill-banda l-oħra, ifisser sfida sinifikanti għall-futur ta' l-Ewropa u l-ħtieġa li jingħelbu d-differenzi bejn il-kuntesti varji ekonomiċi, soċjali u industrijali. Il-politiki ta' l-UE kisbu objettivi importanti, partikularment fil-konsolidazzjoni tas-suq intern u iktar reċentement fir-rigward tal-moviment ħieles tas-servizzi. L-attenzjoni mogħtija lil dawn il-prijoritajiet kollha (li jintlaħqu l-kriterji ta' Maastricht, ir-regolamentazzjoni tas-suq intern, ambjenti ekonomiċi u tal-manifattura partikularment diversi) kienet ta' ħsara għall-politika li tappoġġja l-potenzjal industrijali ta' l-UE.

2.3 Kontra dan l-isfond, il-politiki industrijali kellhom inqas importanza fl-istrateġija għat-tkabbir u l-impjieg. Dan minħabba li l-Istati Membri prattikament kważi ngħataw ir-riedni f'dan il-qasam, fejn ftehimiet sovranazzjonali jiġġeneraw ftit ritorn u l-koordinazzjoni ta' l-inizjattivi ta' l-UE hija rari. Minkejja l-impenji u d-dokumenti tul l-aħħar 25 sena ddisinjati sabiex jgħammru lill-UE b'politika industrijali li biha tkun tista' tinżamm aġġornata mas-saħħiet ekonomiċi dinjin il-kbar, ta' sikwit jidher li rebħu l-interessi nazzjonali. Sar ħafna xogħol sabiex titħaffef il-privatizzazzjoni u l-liberalizzazzjoni, li huma meqjusa bħala l-aħjar inċentivi għat-tkabbir ekonomiku, għad-detriment tal-politika ta' l-UE li tappoġġja s-settur industrijali u tal-manifattura.

2.4 Fid-dinja globalizzata tal-lum, hemm ħtieġa dejjem tikber għall-identifikazzjoni ta' l-istrateġiji industrijali Ewropej li huma fl-aħjar pożizzjoni li jwieġbu għall-kompetizzjoni globali, mhux biss mill-ekonomiji kbar bħall-Istati Uniti u l-Ġappun, iżda wkoll mis-saħħiet li qegħdin jiżviluppaw bħaċ-Ċina u l-Indja. Strumenti Komunitarji huma għalhekk meħtieġa sabiex jindirizzaw b'mod effettiv l-isfidi mill-bqija tad-dinja u sabiex l-UE jkollha vantaġġ fis-setturi strateġiċi.

2.5 Madankollu, it-tendenza fl-Ewropa tul dawn l-aħħar snin kienet li l-politika industrijali tiġi nazzjonalizzata mill-ġdid, partikularment f'ċerti setturi strateġiċi bħall-enerġija. Ir-riskju huwa li l-preferenza għal ċampjins nazzjonali iktar milli Ewropej, partikularment fis-setturi li jeħtieġu suq usa' u investiment ikbar, tista' fil-fatt tmur kontra l-interessi nazzjonali ta' l-Istati Membri.

2.6 Strateġiji fuq perijodu medju u fit-tul u l-politiki ekonomiċi ta' magħhom huma kwistjoni Ewropea, filwaqt li l-implimentazzjoni ta' dawn il-politiki u l-adattament tagħhom għad-deċiżjonijiet nazzjonali jridu jkunu, b'mod ċar, f'idejn l-Istati Membri biss.

2.7 Iffaċċjata b'saħħiet ekonomiċi ġodda fix-xena internazzjonali li huma iktar kompetittivi fil-produzzjoni ta' xogħol intensiv, l-istrateġija industrijali Ewropea għandha timmira għall-kwalità. Hemm bżonn li jiġi previst mhux biss liema ser ikunu dawk is-setturi ewlenin fil-produzzjoni b'livell għoli ta' teknoloġija, innovattiva u ta' kwalità, iżda wkoll l-identifikazzjoni ta' l-istrumenti ekonomiċi li jistgħu jsiru disponibbli għas-setturi industrijali u tal-manifattura li jirrappreżentaw l-interessi ta' l-Unjoni Ewropea kollha kemm hi.

3. Bidu ġdid għall-politiki ekonomiċi ġodda ta' l-UE

3.1 Mill-bidunett, is-suq intern ta' l-UE kien il-forza mexxejja ta' l-integrazzjoni u t-tkabbir ekonomiku. L-euro, bħala munita unika, ta impetu addizzjonali għar-rwol tas-suq uniku, peress li b'hekk setgħu jsiru skambji iktar rapidi u sikuri u titjieb il-kompetizzjoni. Madankollu, kemm is-suq intern kif ukoll l-euro huma għodod iktar minn objettivi fihom infushom. L-objettivi huma dawk stabbiliti fit-Trattat u kkonfermati fil-konklużjonijiet tal-Kunsill Ewropew tal-21 u t-22 ta' Ġunju 2007: il-progress ekonomiku, il-koeżjoni soċjali u livell għoli ta' impjieg.

3.2 Wara prestazzjoni inkoraġġanti fit-tieni nofs ta' l-2003, l-ekonomija soffriet minn perijodu ta' riċessjoni fit-tieni nofs ta' l-2004, parzjalment bħala riżultat ta' fatturi esterni bħall-prezzijiet taż-żejt, li kienu milquta mill-kriżi internazzjonali, u tendenzi kummerċjali internazzjonali. Progress fl-2005, it-tkabbir żgħir ħafna fl-2006 u l-ewwel tliet xhur inkoraġġanti ta' l-2007 (11), jikkonfermaw li, fi kwalunkwe każ, ekonomija Ewropea li tkun iktar b'saħħitha ser tiddependi iktar u iktar fuq l-esportazzjoni u inqas u inqas fuq id-domanda interna (12).

3.3 Fil-Linji Gwida Ġenerali dwar il-Politika Ekonomika (BEPG) 2005-2008 (13), il-Kunsill semma l-istrumenti, il-prijoritajiet u l-politiki makroekonomiċi li għandhom jadottaw l-Istati Membri, kif ukoll riformi rrelatati, neċessarji għal strateġija industrijali sostenibbli.

3.4 Il-politiki makroekonomiċi ppreżentati mill-Kunsill fil-BEPG huma mmirati lejn titjib fit-tkabbir ekonomiku u l-impjieg, filwaqt li jenfasizzaw l-importanza ta' politiki ekonomiċi għas-stabilità fil-prezzijiet. Il-miżuri proposti għandhom jimmiraw li: — jassiguraw l-istabilità ekonomika, waqt li jżommu ma' l-objettivi fil-perijodu medju; — jassiguraw ekonomija u baġit li jistgħu jiġu ġġestjonati faċilment, inaqqsu id-dejn pubbliku u jsaħħu s-sistemi tal-pensjonijiet u ta' l-assigurazzjoni; — jitħeġġeġ it-tqassim effiċjenti tar-riżorsi, li jiffavurixxi l-infiq li jgħin l-iżvilupp tat-tkabbir ekonomiku, u li jippromovi t-tendenzi ta' pagi li jikkontribwixxu għall-istabilità ekonomika; — jippromovu iktar konsistenza bejn il-politiki makroekonomiċi, strutturali u ta' l-impjieg.

3.5 Il-politiki makroekonomiċi tal-Patt ta' Stabilità u Tkabbir għandhom jiġu kkoordinati b'mod iktar effettiv ma' l-objettivi ta' l-Istrateġija ta' Lisbona, sabiex tiġi żviluppata politika ekonomika unika għall-Unjoni Ewropea u ż-żona ta' l-euro. Ir-riforma tal-baġit Ewropew hija meħtieġa sabiex tirfed l-għażliet adattati ta' l-istrateġija ta' l-industrija, li jerġgħu jqassmu r-riżorsi lejn l-investiment li iktar iqanqal it-tkabbir (14).

4. Investiment fl-Istrateġija ta' Lisbona

4.1 Fir-rigward tar-riformi bil-għan li jiżdied it-tkabbir u dawk l-iktar importanti minn lat industrijali, il-Kunsill irrefera għall-prijoritajiet li ġejjin: — it-titjib u t-tħeġġiġ ta' l-investiment fir-riċerka u l-iżvilupp, b'ripetizzjoni ta' l-objettiv ta' 3 % stabbilit f'Lisbona; — l-isfruttar tal-vantaġġ kompetittiv ta' l-industrija Ewropea permezz tat-tfassil ta' politika industrijali moderna u attiva, l-iżvilupp ta' teknoloġiji ġodda, il-ħolqien ta' ambjent attraenti għall-industrija, il-multiplikazzjoni tal-fatturi għall-kompetittività fil-konfront tal-globalizzazzjoni, u t-trawwim ta' ċentri ta' l-intraprenditorija fl-UE, b'enfasi fuq il-kwalità; — it-tkabbir u t-tisħiħ tas-suq intern u l-applikazzjoni ta' politiki tal-kompetizzjoni b'mod iktar effettiv, parzjalment bit-tnaqqis fl-għajnuna mill-Istat; — il-promozzjoni ta' kultura intraprenditorjali u t-trawwim ta' l-SMEs; — it-titjib u l-investiment fl-infrastrutturi Ewropej bħala fattur ewlieni għat-tmexxija mingħajr tfixkil tal-mutur industrijali Ewropew.

4.2 Ir-rapport ta' Sapir ta' l-2003 (15) diġà kien ikkunsidra ħafna minn dawn l-objettivi, b'enfasi fuq il-ħtieġa li jiġi rrispettat il-Patt ta' Stabilità u Tkabbir. Fir-rigward tal-politika monetarja, ir-rapport ressaq l-argument li l-unika mod li bih tista' tinħoloq klima ideali għall-politika industrijali kien b'miżuri li żammew il-prezz tal-flus ikkontrollat u l-assigurazzjoni ta' stabilità makroekonomika fuq perijodu fit-tul.

4.3 Fl-Opinjoni tiegħu stess, il-KESE sejjaħ għall-BEPG sabiex jintrabtu b'mod iktar qrib ma' l-inizjattivi ta' l-Aġenda ta' Lisbona (16).

4.4 Madankollu, id-deċiżjonijiet tal-politika makroekonomika għadhom żbilanċjati ferm. Hemm enfasi qawwija fuq il-ġlieda kontra l-inflazzjoni u l-istabilità tal-prezzijiet, u l-Bank Ċentrali Ewropew juża r-rati ta' l-interessi b'mod ħafif wisq iżda bi ftit flessibilità u xi kultant għal raġunijiet li huma diffiċli li jinftehmu. Waqt perijodi ta' tkabbir qawwi (1999-2000) il-BĊE prattikament irdoppja r-rati ta' l-interessi, iżda dam ħafna sabiex inaqqashom tul is-snin twal ta' tkabbir dgħajjef. Politika monetarja flessibbli kkombinata ma' politiki fiskali identifikati (kontrolli iebsin u investiment pubbliku) jistgħu jkunu fatturi ta' suċċess fl-assigurar ta' tkabbir sostenibbli fuq perijodu fit-tul fis-sistema Ewropea.

4.5 Il-BĊE huwa responsabbli għaż-żamma ta' l-istabilità monetarja u l-kontroll ta' l-inflazzjoni. Dawn il-politiki jistgħu madankollu jsiru ostakoli għat-tkabbir ekonomiku fil-pajjiżi li adottaw l-euro u għaldaqstant jaġixxu bħala mezz ta' waqfien fuq il-15-il pajjiż l-ieħor “konverġenti.” Dan huwa għaliex il-politiki tal-BĊE jridu jiġu koordinati b'mod iktar effettiv mal-politiki makroekonomiċi ta' l-UE. Huwa ċar li d-deċiżjonijiet tal-BĊE għandhom jagħtu kunsiderazzjoni xierqa lill-fatt li minkejja li munita b'saħħitha jkollha effett pożittiv fuq l-importazzjoni, li jagħmluhom orħos, l-esportazzjoni qiegħda tiġi penalizzata.

4.6 Fix-xhur reċenti kien hemm tkabbir modest iżda inkoraġġanti fl-UE. Dan it-tkabbir ġie bbilanċjat minn esportazzjoni lejn swieq oħra. M'hemm l-ebda dubju li din hija ħaġa tajba, iżda hija fil-fatt id-domanda interna li għandha bżonn tiġi sostnuta jekk it-tkabbir fis-suq intern ser ikun sostenibbli u sod. Il-politiki tal-pagi jgħinu wkoll fis-sostenn u t-tisħiħ tad-domanda interna, billi jagħtu spinta lill-ekonomija u jtejbu l-prestazzjoni, filwaqt li jipproteġu kontra l-inflazzjoni baxxa żżejjed jew waqgħa fil-prezzijiet.

5. Politiki fiskali aħjar ibbażati fuq ftehim komuni

5.1 Strateġija miftehma, li tinkorpora politiki fiskali tista' tassigura l-introduzzjoni ta' miżuri ta' appoġġ għall-iżvilupp industrijali u għat-tisħiħ globali ta' l-ekonomija Ewropea. Filwaqt li hemm bżonn li titnaqqas il-burokrazija eċċessiva li hija ta' piż għall-kumpaniji, b'mod partikulari l-SMEs, hemm bżonn ukoll li l-leġislazzjoni tittejjeb permezz tas-semplifikazzjoni, li tassigura kemm it-trasparenza kif ukoll il-konformità rigoruża. Sistema fiskali li hija ekwitabbli u ridistributtiva, b'konformità mat-tendenzi tat-tkabbir, u li tippromovi l-koeżjoni, hija lieva importanti għat-tkabbir, l-impjieg u l-produttività.

5.2 Il-fenomenu tat-tkabbir tal-finanzjalizzazzjoni (17) tal-kumpaniji jista' jkollu riperkussjonijiet negattivi għas-settur industrijali u tal-manifattura. L-impatt ta' din is-sitwazzjoni huwa serju kemm għad-distribuzzjoni tad-dħul u l-ġid kif ukoll f'termini ta' l-iżvilupp ekonomiku u l-impjieg.

5.3 Hemm bżonn ta' iktar trasparenza u regolamentazzjoni aħjar fil-livell ta' l-UE għar-raġunijiet prinċipali li ġejjin: 1) il-hedge funds jirrappreżentaw strument ta' riskju għoli fis-suq finanzjarju; 2) għadha mhix qiegħda tingħata biżżejjed attenzjoni u ħarsien lill-investituri individwali; 3) regoli effettivi jistgħu jħarsu kemm lis-suq kummerċjali u dak finanzjarju, kif ukoll lill-investituri u l-faddala. Għalhekk, hemm bżonn ta' regolamentazzjoni trasparenti u effettiva fil-livell ta' l-UE sabiex jiġi assigurat li l-investituri jirċievu informazzjoni adegwata u komprensiva. L-adozzjoni tad-Direttiva dwar is-Swieq ta' l-Istrumenti Finanzjarji (MIFID) kienet pass importanti għall-ħarsien ta' l-investituri, kemm jekk huma intrapriżi jew persuni naturali.

5.4 L-UE u l-Istati Membri għandhom għalhekk jgħammru lilhom infushom bi strumenti effettivi sabiex iħarsu lill-ekonomiji tagħhom minn spekulazzjoni u attenzjoni eċċessiva fuq l-attivitajiet finanzjarji mil-lat tal-gruppi industrijali u ekonomiċi, li, iktar milli jkunu ta' benefiċċju għall-ġid u l-benessri tal-pajjiż, jippreżentaw periklu ġenwin għall-koeżjoni soċjali u l-impjieg.

6. Investiment f'setturi ewlenin

6.1 Il-kumpaniji li ser jaqdu rwol ewlieni fil-futur ċertament ser ikunu dawk li għandhom x'jaqsmu ma' teknoloġija avvanzata bħall-enerġija alternattiva, it-teknoloġija bijo u nano, l-aerospazju u l-aeronawtika, il-multimidja u t-telekomunikazzjonijiet. Dawn is-setturi kollha huma intensivi fil-kapital iktar mix-xogħol u għaldaqstant jeħtieġu forza tax-xogħol b'livell ta' ħiliet għoli.

6.2 Is-setturi tradizzjonalment b'saħħithom ta' l-industrija Ewropea (il-vetturi, l-għodod domestiċi, eċċ.) jeħtieġu l-appoġġ ta' produzzjoni ta' kwalità għolja. Il-politika ekonomika Ewropea għandha għalhekk tuża strumenti diretti u indiretti sabiex tħeġġeġ il-proġetti Ewropej prinċipali f'dawn l-oqsma.

6.3 Kif enfasizza l-President tal-BEI, Philippe Maystadt, fl-indirizz tiegħu lill-KESE, “ir-rwol ewlieni tal-BEI huwa li jippromovi l-koeżjoni ekonomika u soċjali, u għal dan il-għan qegħdin nipprijoritizzaw l-investiment fl-enerġija rinnovabbli, l-effiċjenza ta' l-enerġija, ir-riċerka u l-iżvilupp, u s-sigurtà u d-diversità tal-provvista tagħna ta' l-enerġija”. Fl-istess ħin, inizjattivi bħall-programm JASPERS huma mmirati lejn il-preparazzjoni ta' proġetti fir-rigward tan-netwerks tat-trasport, l-ambjent u s-saħħa.

6.4 Jeżistu kumpaniji li jużaw ammont intensiv ta' enerġija li huma fundamentali għall-fibra industrijali ta' l-Ewropa. Dawn l-industriji primarji Ewropej għandhom jitħarsu fil-livell Komunitarju, billi jiġu kkoordinati l-politiki industrijali ta' l-Istati Membri sabiex jiġu żviluppati miżuri transizzjonali u fuq perijodu itwal, u fejn jenħtieġ ta' natura settorjali. Madankollu, għandha tingħata attenzjoni wkoll lill-miri bażiċi għat-tnaqqis ta' l-emissjonijiet CO2 fil-ġlieda tat-tisħin globali; hawnhekk hawn opportunità għar-rikonċiljazzjoni bejn il-bżonn għat-tkabbir tas-suq u t-tħassib attwali dwar il-bidla fil-klima. B'konformità ma' dawn l-objettivi, l-UE għandha tieħu rwol ewlieni fin-negozjati internazzjonali dwar il-konformità ma' Kyoto u l-protezzjoni tar-regolament reċenti REACH.

6.5 Ċerti industriji diġà jinstabu milquta ħafna minn migrazzjoni inkwetanti ta' attivitajiet. Kull sforz huwa meħtieġ sabiex jiġi assigurat li l-għeluq ta' unitajiet tal-produzzjoni joħolqu l-inqas trawma possibbli għall-ħaddiema u għall-benessri tar-reġjuni kkunċernati. Madankollu, it-tweġiba ma tistax tkun sempliċement waħda ta' trażżin. L-objettiv globali jrid ikun li l-kumpaniji jkunu jistgħu jadattaw, u li l-ħaddiema jingħataw taħriġ kontinwu sabiex ikunu jistgħu jibqgħu fis-suq tax-xogħol minħabba l-ħiliet tagħhom.

7. Politiki territorjali

7.1 Għall-iżvilupp ibbilanċjat madwar il-Komunità kollha, hemm bżonn ta' inċentivi nazzjonali u ta' l-UE sabiex kumpaniji jitħeġġu jagħmlu investimenti addizzjonali, mhux biss alternattivi, sabiex jestendu l-bażi tagħhom tal-klijenti u jistfruttaw il-benefiċċji tas-suq intern, li issa tinkludi wkoll l-Istati Membri l-ġodda. Fibra industrijali Ewropea magħmula minn distretti industrijali ta' suċċess u setturi ta' attività ekonomika għadha mudell rilevanti ħafna u waħda li tista' tkun kompetittiva saħansitra fil-konfront ta' l-isfidi tal-ġejjieni, partikularment f'ċerti setturi tal-manifattura.

7.2 Il-Kummissjoni nfisha (18) enfasizzat it-tendenza lejn id-deindustrijalizzazzjoni u r-rilokazzjoni, fenomeni li huma parzjalment marbuta ma' xulxin. M'hemm l-ebda dubju li l-ekonomija Ewropea għaddiet minn trasformazzjoni enormi tul dawn l-aħħar għexieren ta' snin: is-sehem ta' l-industrija tal-manifattura fil-produzzjoni ta' l-UE tbaxxa minn 30 % fl-1970 għal 18 % fl-2001, bi tkabbir splossiv b'mod parallel fis-settur tas-servizzi li tela' minn 52 % għal 71 %. Ir-rilokazzjoni tolqot l-iktar industriji b'livell baxx ta' teknoloġija u bi grad intensiv ta' xogħol; iżda l-periklu veru huwa li attivitajiet fir-riċerka u l-iżvilupp jistgħu jiġu rilokati wkoll lilhinn mill-fruntieri Ewropej, u dan diġà qiegħed iseħħ. L-aħħar ċifri dwar l-ordnijiet industrijali ġodda, ippubblikati mill-Eurostat fl-aħħar ta' April 2007, huma tat-tħassib ukoll (19).

7.3 L-industrija tal-manifattura minn dejjem kienet u ser tkompli tkun is-sinsla ta' l-ekonomija Ewropea. Bosta setturi jiddependu fuq bażi industrijali soda, inkluż is-settur tas-servizzi: l-abbandun ta' din il-bażi ikun ta' ħsara billi din għandha potenzjal enormi u ħafna vantaġġi (20). Filwaqt li r-rilokazzjoni barra l-UE seħħet f'ċerti industriji ta' xogħol intensiv, huwa essenzjali li l-qalba tal-produzzjoni industrijali, li tirrappreżenta l-valur miżjud għoli ta' l-ekonomika tagħna, tibqa' hawnhekk fl-Ewropa.

7.4 Ħarsa lejn il-kumpaniji globali bl-ogħla rata ta' bejgħ turi s-saħħa sostnuta tal-manifattura fl-ekonomija moderna. Barraminhekk, l-iktar linja dinamika u innovattiva, saħansitra tas-settur terzjarju — li qiegħed jikber u ser ikompli jikber — hija s-servizzi għall-industrija (21).

7.5 Tul dawn l-aħħar snin, il-Kummissjoni Ewropea ħadet numru ta' impenji fl-appoġġ ta' setturi industrijali varji; ħalli nikkunsidraw tnejn bħala eżempju. L-industrija awtomotiva, tradizjonalment fergħa b'saħħitha ta' l-industrija Ewropea, li tgħodd għal 3 % tal-PGD Ewropew u 7 % ta' l-impjiegi fis-settur tal-manifattura, dan l-aħħar ġibdet l-attenzjoni tal-Kummissjoni. Il-Komunikazzjoni tagħha, CARS 21 (22), hija sforz għat-tnedija ta' strateġija komprensiva għall-industrija awtomotiva Ewropea, bil-għan li tiġi assigurata l-produzzjoni tal-vetturi fuq perijodu fit-tul, bl-aħjar prezzijiet għall-konsumaturi. Id-dokument ikopri numru ta' aspetti, bħat-tnaqqis ta' spejjeż amministrattivi, is-sostenibilità ambjentali, is-sigurtà fit-triq, il-kummerċ estern u r-riċerka. Il-Kummissjoni tidher li ntebħet li l-industrija awtomotiva u l-anċillari tagħha huma ċentrali għall-ekonomija Ewropea u għaldaqstant jeħtieġu strumenti ta' koordinazzjoni fil-livell Ewropew bħala gwida għall-iżvilupp tagħhom.

7.6 Is-settur tat-tessuti huwa qasam ieħor li fih l-istituzzjonijiet Ewropej ħadu miżuri ad hoc. Huwa vulnerabbli b'mod partikulari peress li huwa sensittiv immens għall-konsegwenzi tal-kompetizzjoni internazzjonali. Il-Kunsill tal-Kompetittività fis-27 ta' Novembru diġà enfasizza l-importanza li tiġi assigurata interazzjoni effettiva bejn il-politiki Komunitarji, speċjalment permezz ta' miżuri għar-riċerka, l-innovazzjoni u t-taħriġ u l-protezzjoni tad-drittijiet tal-proprjetà intellettwali. Kmieni fl-2004, il-Kummissjoni waqqfet grupp ta' livell għoli (GLO) għas-settur tat-tessuti u ta' l-ilbies, bil-kariga li jagħmel rakkomandazzjonijiet fuq serje ta' inizjattivi prattiċi fil-livell reġjonali, nazzjonali u Ewropew (23).

7.7 F'Novembru 2003, il-Kummissjoni nediet ukoll l-Inizjattiva għat-Tkabbir Ewropew, bil-għan li tagħti spinta lill-irkurpu ekonomiku fl-UE. Din tinkludi il-“Quick Start Programme” għal proġetti ta' investiment pubbliku u privat irrelatati ma' l-infrastruttura, in-netwerks u l-għarfien, bil-għan li jitqanqal il-ħolqien ta' sħubijiet pubbliċi/privati, b'kooperazzjoni mal-Bank Ewropew ta' l-Investiment. Dan il-proġett jistħoqqlu l-appoġġ, partikularment fid-dawl ta' l-objettivi ekonomiċi, soċjali u tal-protezzjoni ambjentali mwaqqfa mill-Unjoni Ewropea f'dawn l-aħħar snin.

7.8 Il-Fond Soċjali Ewropew jista' jiġi definit bħala wieħed minn dawk l-istrumenti ddisinjati sabiex jgħinu t-transizzjoni fis-setturi milquta mill-bidla strutturali. Huwa mgħammar partikularment għal politiki attivi fis-suq tax-xogħol, it-taħriġ u l-aċċess għas-suq tax-xogħol. Il-Fond Ewropew għall-Iżvilupp Reġjonali jsostni l-kompetittività, l-identifikar tar-riċerka, l-innovazzjoni, l-edukazzjoni u l-infrastruttura. Il-programmi tal-fondi strutturali jistgħu jilħqu l-għan tagħhom biss jekk l-atturi soċjo-ekonomiċi jkunu involuti biżżejjed fil-proċess ta' programmar, skond il-prinċipju ta' l-isħubija.

8. Ir-riċerka u l-iżvilupp

8.1 Ġie pprovat li r-riċerka u l-iżvilupp huma kondizzjonijiet neċessarji għat-tkabbir ekonomiku u l-istrateġiji industrijali. L-istituzzjonijiet ta' l-UE għamlu ħafna sforzi sabiex jippromovu, iħeġġu u jtejbu r-riżultati u l-investiment fl-innovazzjoni, dejjem jenfasizzaw l-importanza ta' dawn l-affarijiet.

8.2 L-Aġenda ta' Lisbona stabbilixxiet għall-Istati Membri kollha, l-objettiv li jinvestu 3 % tal-PGD fir-riċerka u l-iżvilupp. Dan il-għan jidher li għad fadal sabiex jintlaħaq, u tul dawn l-aħħar snin ġie osservat li dawk l-Istati bi tradizzjoni li jinvestu komplew filwaqt li l-oħrajn ma żiedux kif mistenni (24). Miżuri fiskali ad hoc jistgħu jiġu użati wkoll bħala inċentivi għall-investiment fir-riċerka u l-iżvilupp.

8.3 Kif jenfasizza r-rapport ta' Sapir, l-investiment ta' l-Unjoni Ewropea fir-riċerka u l-iżvilupp huwa notevolment differenti minn dak ta' l-Istati Uniti. Id-differenza m'hijiex biss fir-riżorsi identifikati għar-riċerka u l-iżvilupp fis-setturi pubbliċi u privati; l-Ewropa għandha inqas riċerkaturi, inqas pubblikazzjonijiet xjentifiċi, inċidenza iktar baxxa ta' prodotti b'livell għoli ta' teknoloġija fis-suq internazzjonali, u tirreġistra inqas brevetti u tipproduċi inqas start-ups ta' suċċess mill-Istati Uniti (25).

8.4 Fil-Green Paper tagħha dwar L-Ispazju Ewropew tar-Riċerka: Perspettivi Ġodda (26), il-Kummissjoni pproponiet strateġija sabiex jingħeleb il-falliment attwali tal-ftehim dwar il-brevett Komunitarju, u qegħdin jitħejjew inizjattivi għall-appoġġ tal-ħolqien ta' swieq mexxejja (lead markets) Ewropej f'setturi promettenti ta' teknoloġija intensiva.

8.5 Il-bżonn ta' korp koordinattiv b'saħħtu fi ħdan il-Programm Komuni ta' Riċerka u l-Programm ta' Qafas għall-Kompetittività u l-Innovazzjoni, sabiex jiffoka iktar fuq l-istrateġiji industrijali, qiegħed jinħass iktar minn qatt qabel.

8.6 L-appoġġ għar-riċerka għadu, il-biċċa l-kbira, kwistjoni ta' politika nazzjonali, iżda jeżistu eżempji pożittivi ta' inizjattivi ta' riċerka Ewropej: il-maġġoranza ta' l-ekonomisti jiddeskrivu l-konsorzju ta' l-Airbus u l-impriża konġunta ta' l-STMicroelectronics bħala xempju ta' suċċess Ewropew, eżempji rari ta' koordinazzjoni sovranazzjonali li huma kompetittivi fuq livell globali f'setturi ta' teknoloġija kumplessa. Il-fond għall-innovazzjoni jista' jkun fattur fil-ħolqien ta' konsorzji industrijali Ewropej, li jgħinu jżidu n-numru ta' stejjer ta' suċċess sovranazzjonali.

8.7 Il-fibra industrijali ideali teħtieġ l-infrastruttura, u qabel kollox waħda Ewropea. L-għan għalhekk għandu jkun it-titjib u t-tisħiħ ta' l-infrastruttura soda, bħan-netwerks tat-trasport u ta' l-IT, il-portijiet, il-passaġġi tat-trasport u t-trasportaturi, u wkoll l-infrastruttura immaterjali, b'enfasi fuq it-taħriġ u l-koordinazzjoni ta' l-unversitatjiet u ċ-ċentri tat-taħriġ, li huma daqstant importanti partikularment fid-dawl ta' l-isfidi fuq perijodu fit-tul.

8.8 Rabta b'saħħitha bejn l-akkademja, ir-riċerka u d-dinja tal-kummerċ hija essenzjali f'dan ir-rigward. Għaldaqstant, huwa meħtieġ approċċ strateġiku, li jassigura li l-istudenti huma mgħammra bil-ħiliet neċessarji sabiex jidħlu fil-post tax-xogħol. B'żieda ma' dan, l-investiment pubbliku u privat ser ikun meħtieġ sabiex jassigura l-iżvilupp li qiegħed jiżdied ta' ċentri ta' eċċellenza b'rabta universitarja li ser jirrappreżentaw post tat-trawwim għall-intraprendituri futuri.

8.9 Barraminhekk, ta' min jiftakar li s-seba' programm ta' qafas ta' l-UE għall-2007-2013 (27) żied il-baġit u ma nsiex l-intrapriżi ż-żgħar u ta' daqs medju, billi alloka EUR 1.3 biljun għall-: — provvista ta' appoġġ għal gruppi żgħar ta' kumpaniji innovattivi sabiex jiġu riżolti problemi komuni rrelatati mat-teknoloġija; — garanzija ta' finanzjament ta' 75 % għar-riċerka u l-iżvilupp fl-SMEs (għall-kuntrarju ta' 50 % fis-sitt programm ta' qafas); — l-iżvilupp u l-koordinazzjoni ta' l-appoġġ għall-SMEs fil-livell nazzjonali.

Brussell, is-26 ta' Settembru 2007. Il-President ttal-Kumitat Ekonomiku u Soċjali Ewropew Dimitris DIMITRIADIS

(1) Finanzjalizzazzjoni: “id-dominanza li qiegħda tikber ta' l-industrija finanzjarja fit-total ta' l-attività ekonomika, ta' kontrollaturi finanzjarji fil-ġestjoni tal-korporazzjonijiet, ta' l-assi finanzjarj fost l-assi totali, tat-titoli fis-suq u partikularment ta' ekwitajiet fost l-assi finanzjarji, tas-suq ta' l-ishma bħala suq għall-kontroll korporattiv fid-determinzzjoni ta' l-istrateġiji korporattivi, u tal-fluttwazzjonijiet fis-suq ta' l-ishma bħala determinant taċ-ċikli ta' l-intrapriża”, mill-Wikipedia.

(http://en.wikipedia.org/wiki/Financialisation).

(2) Id-djalogu soċjali u l-parteċipazzjoni ta' l-impjegati, essenzjali għall-antiċipazzjoni u l-ġestjoni tal-bidla industrijali u t-Twettiq tal-Programm Komunitarju ta' Lisbona: Qafas ta' politika għat-tisħiħ tal-manifattura fl-EU — lejn approċċ iktar integrat għall-politika industrijali, ĠU C 24, 31.1.2006; Politika ta' Koeżjoni bħala Sostenn għat-Tkabbir u għall-Impjiegi:Il-Linji Gwida Strateġiċi tal-Komunità, 2007-2013, ĠU C 185, 8.8.2006.

(3) B'mod partikulari, Artikolu 157(2) jistqarr li “L-Istati Membri, għandhom jikkonsultaw ma' xulxin, b'konnessjoni mal-Kummissjoni u, fejn meħtieġ, għandhom jikkoordinaw l-azzjoni tagħhom. Il-Kummissjoni tista' tieħu kull inizjattiva utli biex tippromwovi dik il-koordinazzjoni”.

(4) COM(1990) 556.

(5) Ara per eżempju dawn iż-żewġ Komunikazzjonijiet mill-Kummissjoni Ewropea fis-snin disgħin: Politika għall-Kompetittività Industrijali għall-Unjoni Ewropea, COM(194) 319, u Il-Kompetittività ta' l-Intrapriżi Ewropej fil-Konfront tal-Globalizzazzjoni — Kif tista' tiġi mħeġġa, COM (1998) 718.

(6) COM(2002) 714.

(7) COM(2003) 704.

(8) COM(2004) 274.

(9) COM(2005) 474.

(10) COM(2007) 374.

(11) Ara l-istqarrija ta' l-Eurostat Nru 64/2007 (15 ta' Mejju 2007).

(12) Ara l-istqarrija ta' l-Eurostat Nru 50/2007 (12 ta' April 2007).

(13) Rakkomandazzjoni tal-Kunsill 2005/601/KE tat-12 ta' Lulju dwar il-linji gwida ġenerali għall-politiki ekonomiċi ta' l-Istati Membri u tal-Komunità (2005 sa 2008), ĠU L 205 6.8.2005, p. 28.

(14) Ara l-laqgħa ta' ħidma tal-Grupp ta' l-Aġenda ta' Lisbona dwar l-iżvilupp ta' l-Aġenda ta' Lisbona fil-livell Ewropew — Brussell, 17 ta' Novembru 2006, Rapport ta' Sintesi ta' Maria Joao Rodrigues.

(15) An Agenda for a Growing Europe — Making the EU Economic System Deliver, André Sapir et al, Lulju 2003.

(16) Ara l-Opinjoni tal-KESE dwar il-linji gwida ġenerali tal-politika ekonomika u l-gvernanza ekonomika, ĠU C 324, 30.12.2006, p. 49.

(17) Ara nota 1.

(18) Komunikazzjoni mill-Kummissjoni lill-Kunsill u lill-Parlament Ewropew: Kwistjonijiet Ewlenin fil-Kompetittività ta' l-Ewropa — Lejn Approċċ Integrat COM(2003) 704.

(19) Stqarrija ta' l-Eurostat Nru 56/2007, 24 ta' April 2007.

(20) L-importanza fundamentali ta' settur industrijali b'saħħtu u vigoruż fl-Ewropa hija mtennija mill-Kummissjoni fil-Komunikazzjoni tagħha “L-Implimentazzjoni tal-Programm komunitarju ta' Lisbona: Politika ta' Qafas sabiex tissaħħaħ il-manifattura ta' l-UE — lejn approċċ iktar integrat għall-politika industrijali” COM(2005)474 finali, 5 ta' Ottubru 2005, u l-Opinjoni KESE dwar il-Komunikazzjoni, ĠU C 185, 8.8.2006, p. 80.

(21) Għall-importanza tas-servizzi għall-produzzjoni u l-interazzjoni tas-servizzi ma' l-industriji tal-manifattura Ewropej, ara l-Opinjoni KESE dwar “Is-servizzi u l-industrija tal-manifattura Ewropea: Interazzjonijiet u impatti fuq l-impjieg, il-kompetittività u l-produttività”, ĠU C 318, 23.12.2006, p. 26.

(22) Komunikazzjoni mill-Kummissjoni lill-Parlament Ewropew u lill-Kunsill: “Qafas Regolatorju Kompetittiv tal-Karozzi għas-Seklu 21, Pożizzjoni tal-Kummissjoni għar-Rapport Finali tal-Grupp ta' Livell Għoli CARS 21, Kontribuzzjoni għall-Iżvilupp ta' l-UE u l-Istrateġija ta' l-Impjiegi”, COM(2007) 22 finali.

(23) Komunikazzjoni mill-Kummissjoni lill-Kunsilll, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni — L-industriji tat-tessuti u l-ilbies wara l-2005 — Rakkomandazzjonijiet tal-Grupp ta' Livell Għoli għall-industriji tat-tessuti u l-ilbies, COM(2004) 668 finali.

(24) Ara l-ħidma tal-Grupp ta' Lisbona tal-KESE, b'mod partikulari ir-Riżoluzzjoni dwar l-implimentazzjoni ta' l-Istrateġija mġedda ta' Lisbona, tal-15 ta' Frar 2007, CESE 298/2007.

(25) COM(2006) 728 finali.

(26) COM(2007) 161 finali.

(27) Ara l-Opinjoni tal-KESE dwar il-“Proposta ta' deċiżjoni tal-Parlament Ewropew u tal-Kunsill li twaqqaf Programm ta' qafas għall-Kompetittività u l-Innovazzjoni (2007-2013),”ĠU C 65, 17.3.2006, p. 22.